تاجیکیستان‌دا اوچقون دوشمه‌سی سببی ایله اؤلنلرین ساییسینین ۱۷ نفره یوکسلدیگی بیلدیریلدی.
تاجیکیستان فؤوق‌ا‌لعاده حاللار کمیته‌سین‌دن وئریله‌ن آچیقلامادا، اؤلکه‌نین داغلیق بؤلگه‌لرین‌ده سون گونلرده میدانا گلن اوچقون دوشمه‌سی نتیجه‌سینده حیاتینی ایتیره‌نلرین ساییسینین ۱۷ نفره چیخدیغی، اؤلنلرین ۱۶سینین داغلیق بدخشان اؤزارک بؤلگه‌سینده، بیرینین باشکند دوشنبه یاخینلارینداکی وارزوب قصبه‌سین‌دن گئچه‌ن دوشنبه-چاناق قورو یولونا اوچقون دوشمه‌سی نتیجه‌سین‌ده حیاتینی ایتیردیگی بیلدیریلدی.
سون گونلرده ۱۰۰ دولاییندا اوچقون دوشمه حادثه‌سینین میدانا گلدیگی، تهلوکه‌نین هله ده داوام ائتدیگی وورغولانان آچیقلامادا، آختارما قورتارما قروپلارینین فلاکت بؤلگه‌سینده ایشلرینی داوام ائتدیردیگی قید ائدیلدی.
آچیقلامادا، اوچقون دوشمه‌سی سببی ایله باشکند دوشنبه ایله اؤلکه‌نین قوزئیینی بیر بیرینه باغلایان دوشنبه-چاناق اوتوبانینین ده آرالارین‌دا اولدوغو بعضی قورو یوللارینین ترافیکه باغلانیلدیغی ایفاده ائدیلدی.
دونن، تاجیک مقاملاری، اؤلکه‌نین داغلیق بؤلگه‌لرینه اوچقون دوشمه‌سی نتیجه‌سینده ۱۳ نفرین اؤلدوگونو، ۱۲ نفرین یارالاندیغینی قید ائتمیش، بو فاجعه‌ده ۴ ائوین تامامیله ییخیلدیغینی، ۳۵ ائو، ۵ ایشلتمه ایله بؤلگه‌ده‌کی آلت یاپی سیستملرینین جدی زیان گؤردوگونو بیلدیرمیشدی.
